8 ofițeri pensionari de Armată și Poliție, unii condamnați sau retrogradați, s-au angajat la ”Piețe” în Primăria Sectorului 4! ”Când au văzut cum se plătesc 40.000 de euro pe 16 căsuțe de lemn supraevaluate, doi dintre ofițeri au plecat deja!”

joi, 1 martie 2018, 6:54

Cum au cumpărat cei de la PS4 căsuțe de 400 de euro bucata pe care au plătit 2.000 de euro!

De Mirela Neag, Răzvan Luțac și Cătălin Tolontan

Direcția ”Piețe” de la Primăria Sectorului 4 este condusă de Dan Grecu, 32 de ani, zero experiență în funcții publice.

Tatăl său, Ioan Grecu, este general în rezervă.

”Cu ajutorul generalului Grecu în jurul lui Grecu junior au au apărut diverși ofițeri”, susține un om din primăria condusă de Daniel Băluță.

Directorul comercial este un fost polițist retrogradat

La Direcția „Piețe”, care este una singură din mastodontul Primăriei Sectorului 4, s-au angajat:

1. Cosmin Răducu Marinescu, fost șef de secție al Statului Major al Forțelor Terestre, pensionar MapN.

Marinescu este șeful biroului Achiziții la Direcția Piețe.

2. Dumitru Tufenaru, fost polițist la Cercetări Penale, pensionar MAI, a fost numit inspector de specialitate în serviciul juridic al Direcției „Piețe”.

3. Marian Roșescu, fost șef Poliția CFR, pensionar MAI, este directorul comercial al Direcției „Piețe”.

Roșescu a fost detașat de la firma directorului Grecu.

Polițistul a fost retrogradat în 2013 din funcţia de conducere a IGPR, pentru deficienţe manageriale.

Asta în urma controalelor Ministerului Afacerilor Interne în cazul uciderii studentei japoneze.

8.000 de lei pe lună este pensia polițistului Dumitru Tufenaru, în timp ce rezerviștii din MApN au pensii în jurul a 4.500 lei

Șeful de la juridic este un militar pensionat, condamnat definitiv pentru corupție

4. Ion Grigorie, pensionar MApN, fost consilier juridic la MApN, actual consilier juridic al Direcției „Piețe”.

5. Simion Lincă, fost jurist al Statului Major al Forțelor Terestre, pensionar MApN, este directorul juridic al Direcției „Piețe”.

Lincă este condamnat definitiv de Înalta Curte de Casație și Justiție pentru corupție.

El avea interdicție de a ocupa funcții publice când a fost numit șef în direcția Primăriei Sectorului 4.

6. Ion Cazacu, pensionar MApN, actualul magaziner șef de la ”Piețe”.

7. Mihai Pălici, pensionar MApN, a fost angajat ca șef serviciu financiar-contabil.

8. Liliana Buzea, pensionară MApN, a lucrat ca șefă serviciu financiar contabil.

Firma fondată de Grecu, directorul general de la „Piețe”, are un magazin în Piața Sudului

Cine este Dan Grecu, omul care i-a adus pe cei 8 ofițeri?

Grecu jr. a venit în Primăria Sectorului 4 pe 23 august 2016, detașat de la propria firmă, HD Facility SRL, la care este administrator și are 100% din acțiuni. El și-a semnat detașarea de la firmă la stat.

Întâi, Grecu a fost numit director adjunct administrativ la ”Piețe”.

Apoi, în iulie 2017, ajunge director general.

Deține un magazin în Piața Sudului, magazinul cu numărul 53, pe o altă firmă a grupului Facility: Rar Facility SRL.

Conform termene.ro, la Rar Facility a fost administrator de la fondarea companiei, 23 februarie 2016, până în 23 august 2016, când ajunge în Primăria Sectorului 4.

”Acum, controlează prin interpuși”, explică cineva din Primărie.

Administratorul firmei este un tânăr în vârstă de 23 de ani, din comuna 1 Decembrie, Ilfov, Ionuț Duță.

„Nu-mi pierd eu casa pentru căsuțele voastre!”

Una dintre căsuțele cumpărate de Direcția „Piețe” pentru o sumă de 4 ori mai mare

Doi dintre cei 8 ofițeri au plecat din Primărie recent: Pălici și Buzea.

Pălici a stat un an, iar Buzea nici o lună.

Motivul?

Căsuțele din Târgul de Crăciun organizat de Primăria Sectorului 4.

”Direcția a achiziționat 16 căsuțe de brad în valoare cumulată de circa 40.000 euro. Adică peste 2.100 de euro per bucată, deși construcțiile asemănătoare, din brad, sunt disponibile la 400 euro!”, spune un om din Primărie.

Actele îl confirmă.

Firma gorjeană Primdent SRL a prins contractul.

Ziarul publică azi factura.

Factura celor 16 căsuțe de lemn „tip lego”

”Au mai cheltuit în valoare de 4.000 de euro pentru instalație electrică”, povestește același om.

În fața acestor achiziții, fosta militară Liliana Buzea ar fi avut replica: „Nu-mi pierd eu casa pentru căsuțele voastre!”.

Și a plecat.

Ceilalți 6 ofițeri au rămas.

Dan Grecu nu a răspuns la apelurile și mesajele Gazetei. Nici trei dintre colonei, Marian Roșescu, Dumitru Tufenaru și Răducu Marinescu, nu au dorit să comenteze.

Ziarul a trimis întrebările, în scris, către Primăria Sector 4, care n-a explicat însă, până la încheiderea ediției, cum au fost angajați cei 8 ofițeri.

Tot aici lucrează Cioclea, unul dintre comisarii de Gardă recunoscuți de fetele sechestrate la clubul ”Shanghai”!

La Primăria Sectorului 4, tradiția uniformelor e una mult mai adânc înrădăcinată.

Unul dintre ofițerii recunoscuți la DIICOT de către fetele abuzate la clubul ”Shanghai” din București lucrează la PS4.

O fată, una dintre victimele rețelei de mafioți chinezi, declara în fața procurorilor: ”Un alt bărbat pe care l-am văzut de multe ori la restaurant și la noi la salonul de masaj a fost bărbatul din fotografia numărul 5, despre care mi s-a spus că se numește Cioclea Cezar George, comisar la Garda Financiară”.

Numărul de telefon al lui Cezar Cioclea apărea în agenda chinezului Mihai, șeful rețelei de proxeneți de minore.

De asemenea, la dosar există stenograma unui dialog între Mihai și Cioclea, în care comisarul îi spune chinezului că îl ajută, dar că ceilalți colegi consideră recompensa prea mică.

După ce s-a pensionat, Cezar Cioclea a ajuns să lucreze tot aici, în sudul militarizat al Capitalei.

Citește și:

Colonelul condamnat pentru corupție din Primăria Sectorului 4 acuzat că a concediat o colegă cu handicap locomotor: ”De ce nu te înscrii în PSD?!”. El neagă, dar șeful său ezită: ”Nu spun că nu a zis”

Primăria Sectorului 4 are șefi la „Piețe” un condamnat cu interdicție la funcții publice drept șef la juridic, iar ca șefă a corpului de control o condamnată în primă instanță pentru 40 de acte de luare de mită!